b'\n_START_ARTICLE_\nMaynor Figueroa\n_START_SECTION_\nKlubska kariera\n_START_PARAGRAPH_\nFigueroa se je rodil v Jutiapi, Atl\xc3\xa1ntida Department, in pri\xc4\x8del svojo kariero pri klubu Victoria. Zatem se je preselil v drugega hondura\xc5\xa1kega prvoliga\xc5\xa1a, Olimpio. V \xc4\x8dasu igranja za Olimpio je bil tudi kapetan svojega mo\xc5\xa1tva. Leta 2007 je prejel ponudbe s strani ve\xc4\x8d ameri\xc5\xa1kih klubov iz tamkaj\xc5\xa1njega MLS prvenstva, med drugim tudi s strani New England Revolutiona. Kljub temu je funkcionar Olimpie Osman Madrid zavrnil vse ponudbe. Za Figueroo so se pred tem zanimali tudi drugi klubi, ne le tisti iz ameri\xc5\xa1ke MLS lige. Eno takih ponudb je leta 2007 oddal tudi mehi\xc5\xa1ki prvoliga\xc5\xa1 Club Toluca. Madrid je vseeno vztrajal pri svojem in v nekem intervjuju dejal, da nobena izmed ponudb ni bila primerna ter da nobena tudi ni bila finan\xc4\x8dno zadovoljiva tako za Olimpio kot za igralca samega._NEWLINE_20. decembra 2007 je hondura\xc5\xa1ki \xc4\x8dasnik El Heraldo oznanil novico o zanimanju angle\xc5\xa1kega prvoliga\xc5\xa1a Wigan Athletica za hondura\xc5\xa1kega nogometa\xc5\xa1a. Figueroa se je tako res preselil k Wiganu in se januarja 2008 pridru\xc5\xbeil mo\xc5\xa1tvu kot posojen igralec hondura\xc5\xa1ke Olimpie. V Wiganu je ostal do konca sezone 2007/08. Julija 2008 je zaradi komplikacij s pridobivanjem delovnega dovoljenja in vizuma padla odlo\xc4\x8ditev, da Figueroa \xc5\xa1e za nadaljnjih \xc5\xa1est mesecev nastopa za Wigan kot posojen igralec. Po teh \xc5\xa1estih mesecih bi bilo nato mogo\xc4\x8de, da bi Figueroa postal polnopravni \xc4\x8dlan Wiganove ekipe in ne le posojen igralec._NEWLINE_23. decembra 2008 se je to res zgodilo in obe strani sta naznanili podpis pogodbe o sodelovanju za tri leta in pol. Svoj prvi zadetek v dresu Wigana je Figueroa dosegel 11. januarja 2009, tedaj je v gol pretvoril udarec z glavo z relativne bli\xc5\xbeine. Z zadetkom, ki je padel v izdihljajih tekme, je Figueroa svojemu mo\xc5\xa1tvu tudi prinesel zmago nad Tottenham Hotspurjem. 12. decembra 2009 je Figueroa dosegel pravi evrogol na tekmi proti Stoke Cityju. Opazil je namre\xc4\x8d, da je vratar Stoke Cityja Thomas S\xc3\xb8rensen izven svojih vrat, tako da je \xc5\xbeogo udaril kar s sredine igri\xc5\xa1\xc4\x8da. \xc5\xbdoga je preletela S\xc3\xb8rensena in pristala v mre\xc5\xbei za vodstvo Wigana z 1-0. \xc4\x8cetudi se je tekma na koncu kon\xc4\x8dala z remijem 2-2, pa se je Figueroa zna\xc5\xa1el na naslovnicah \xc4\x8dasopisov, Alan Hansen je njegov zadetek celo ozna\xc4\x8dil za kandidata za zadetek sezone.\n_START_SECTION_\nZasebno \xc5\xbeivljenje\n_START_PARAGRAPH_\nFigueroa je poro\xc4\x8den s Sandro Norales, poklicno rokometa\xc5\xa1ico, ki trenutno igra za Rokometni klub Univerze v Manchestru. Noralesova igra rokomet tudi za hondura\xc5\xa1ko reprezentanco. Sandra in Maynor imata enega otroka, Keyrola Alexisa.'